Bhíos im’ dhíograiseoir óg siar sna seascaidí nuair a troideadh an cath faoi Ghaeilge éigeantach. Ar thaobh amháin bhí an Language Freedom Movement (L.F.M) agus Fine Gael. Ar an dtaobh eile, bhí na heagraíochtaí Gaeilge agus Fianna Fáil. Bhí paisean ag baint leis na hargóintí: lucht na Gaeilge agus Fianna Fáil ag cosaint an choinníll a bhí leagaithe síos ag an Stát ó 1934 go gcaithfeá pas a fháil i nGaeilge le pas a fháil san Ardteist, cuma cé chomh maith is a chruthaigh tú sna hábhair eile. Duine ar bith a chreid go mba cheart an t-éigeantas seo a mhaolú, thugadh lucht na Gaeilge “seoiníní” nó “West Brits” orthu agus is cinnte go raibh ina measc neart de na daoine, “for whom Irish was not half dead enough” mar a dúirt an Michael D. Higgins T.D. fúthu ag Tóstal na Gaeilge i mbliana.